D-Day (იუნგის ალბომი)

D-Day — სამხრეთ კორეელი რეპერის, Agust D-ის, რომელიც ასევე ცნობილია როგორც Suga BTS-იდან, სადებიუტო სტუდიური ალბომი. იგი გამოიცა 2023 წლის 21 აპრილს Big Hit Music-ის მეშვეობით, როგორც იმ ნამუშევრების ტრილოგიის მესამე ნაწილი, რომელიც მოიცავს მიქსტეიპებს Agust D (2016) და D-2 (2020). ალბომი შედგება 10 ტრეკისგან და მასში მონაწილეობენ J-Hope, IU, Ryuichi Sakamoto და Woosung ჯგუფიდან The Rose. პროექტის პრომოუშენისთვის ორი სინგლი გამოიცა: "People Pt. 2" IU-ს მონაწილეობით 7 აპრილს და "Haegeum", რომლის პრემიერაც ალბომთან ერთად შედგა. მუსიკალური ვიდეოები ახლდა ორივე სინგლს, ხოლო მესამე ვიდეო ტრეკისთვის "Amygdala" 24 აპრილს გამოვიდა.

მუსიკა და ლირიკა

 თემები და კომპოზიცია 
D-Day-ში Agust D ეხება განთავისუფლების თემებს — "გარკვეული გრძნობებისგან... წარსულისა და მომავლის კონტროლისგან" თავის დაღწევას — და თავისუფლებას. მოუწოდებს მსმენელს, კონცენტრირება მოახდინონ შინაგანზე, ნაცვლად წარსულის სინანულისა თუ მომავლის შიშისა. მუსიკალურად ალბომი წარმოადგენს ბგერებისა და ჟანრების მრავალფეროვან სპექტრს, მათ შორის boom bap-ს, "ავტოტუნის ფენებს", ალტერნატიულ როკს და იაპონელი კომპოზიტორის, Ryuichi Sakamoto-ს საფორტეპიანო სემპლს.

 სიმღერები  
ამავე სახელწოდების გამხსნელი ტრეკი "D-Day" შეიცავს "დამახინჯებულ გიტარის ინსტრუმენტალს", რომელიც "რამდენიმე წამით ძლიერდება, სანამ პირდაპირ ინტენსიურ trap flow-ში გადავა". ის გამოხატავს "ფიქრების ქარიშხალს", რომელიც მოიცავს "წარსულზე მიჯაჭვულობის სურვილის არქონას".

ტრეკი "Haegeum" არის მძიმე ჰიპ-ჰოპ სიმღერა, რომელიც მის ინსტრუმენტალში იყენებს სამხრეთ კორეულ ტრადიციულ ორსიმიან ვიოლინოს, სახელად ჰეგუმს — ეს ინსტრუმენტი ასევე ფიგურირებდა D-2-ის "Daechwita"-ში. მისი სათაური სიტყვების თამაშია, მიუთითებს როგორც ინსტრუმენტზე, ასევე განთავისუფლების ინტერპრეტაციაზე, რაც სპეციფიკურია ამ სიმღერისთვის — "თავისუფლების ადვოკატირება რეალობაში, რომელიც აგებულია გამოუთქმელ სოციალურ მოლოდინებსა და შეზღუდვებზე, რაც დღევანდელ ონლაინ კულტურაში აისახება". კორეულად Agust D სთხოვს მსმენელს კითხვის ნიშნის ქვეშ დააყენონ საკუთარი განთავისუფლება ("რა არის ეს, ზუსტად, რაც გვზღუდავს? / იქნებ ამას საკუთარ თავს თავად ვუკეთებთ. კაპიტალიზმის მონები, ფულის მონები, სიძულვილისა და ცრურწმენის მონები") და იმ როლზე, რომელსაც ისინი სხვების განთავისუფლებაში ასრულებენ ("გამოხატვის თავისუფლება / შეიძლება ვინმეს სიკვდილის მიზეზი გახდეს / მაინც მიიჩნევდით ამას თავისუფლებად?"), რითაც ის მხარს უჭერს "იმ სისულელეებისგან გათავისუფლებას, რაც ონლაინ სივრცესა და რეალობას აბინძურებს".

BTS-ის ჯგუფელი J-Hope მონაწილეობს მესამე ტრეკში "Huh?!", კოლაბორაციულ სიმღერაში, რომელიც აგრძელებს "Haegeum"-ის ზოგიერთ თემატიკას. ის იწყება Agust D-ის რეპით. "ბნელ drill საძირკველზე" აგებული სიმღერის განმავლობაში ორივე რეპერი ცვლის სტროფებს და ამხელს მცდარი წარმოდგენებისა და დეზინფორმაციის გავრცელებას, განსაკუთრებით საკუთარ თავთან მიმართებაში, ინტერნეტსა და მედიაში ("მილიონობით საინფორმაციო გაშუქება და ჭორი, ბოროტმოქმედი ინფორმაციის ამ ეპოქაში").

Agust D თავის ვოკალურ შესაძლებლობებს მეოთხე ტრეკში "Amygdala" წარმოაჩენს, რომელიც "გიტარით გაჯერებული და ჰარმონიით მდიდარი" სიმღერაა. მისი ტექსტი იხსენებს სხვადასხვა მტკივნეულ მომენტებს მისი ცხოვრებიდან, როგორიცაა დედის გულის ოპერაცია, საავადმყოფოში ვიზიტი მისი დაბადების შემდეგ, უბედური შემთხვევა თინეიჯერობისას, რამაც მხრის დაზიანება გამოიწვია და მამის საბოლოო დიაგნოზი ღვიძლის კიბოთი. ის მღერის: "ის რაღაცები, რაც არასდროს მითხოვია / ის რაღაცები, რაც ჩემს კონტროლს მიღმაა / მე მათ უკან დავაბრუნებ" და "ხრინწიანი და უხეში" ხმით ევედრება თავის ამიგდალას (ტვინის ტრავმის გადამამუშავებელ ნაწილს): "გთხოვ, გადამარჩინე, გთხოვ, გადამარჩინე / ჩემო ამიგდალა / გთხოვ, ამომიყვანე, გთხოვ, ამომიყვანე". ავტოტუნის ფენები ტრეკის "ბნელი როკ რიფებისა და წყვეტილი ბიტების" ფონზე ემსახურება "ემოციის ნაპრალების" გაძლიერებას. წარსული ტანჯვის მიზნის კითხვის ნიშნის ქვეშ დაყენების შემდეგ, რეპერი ასკვნის: "რამაც არ მომკლა, მხოლოდ გამაძლიერა / მე ახლა ლოტოსის ყვავილივით ვყვავილობ", რაც მიანიშნებს, რომ მისმა ტრავმამ "უფრო მედეგ ხელახალ დაბადებამდე" მიიყვანა და ხაზს უსვამს ალბომის მთავარ აზრს— "რთულ მომენტებში წინსვლის იდეას". "Amygdala" ალბომზე "გარდამავალ წერტილს" წარმოადგენს, რადგან მას უფრო რბილი და ნათელი ტრეკები მოსდევს.

ალბომის მეხუთე ტრეკი "SDL" ინსტრუმენტალში შეიცავს გიტარასა და "ორღანის ფრაგმენტებს". Agust D სვამს კითხვას, "შეიძლება თუ არა დაკარგული სიყვარულის ნოსტალგია თავად სიყვარულში აგვერიოს".

კომერციული წარმატება
Hanteo Chart-ის მიხედვით, D-Day-მ პირველივე დღეს მსოფლიოს მასშტაბით 1,072,311 ასლი გაყიდა, რითაც გადაასწრო მანამდე BTS-ის ჯიმინის მიერ დამყარებულ რეკორდს, რომელმაც მარტში თავისი სადებიუტო სოლო ალბომის "Face" 1,021,532 ასლი გაყიდა გამოშვების დღეს. Agust D გახდა მეორე კორეელი სოლო არტისტი Hanteo Chart-ის ისტორიაში, ჯიმინის შემდეგ, რომელმაც გადააჭარბა ერთ მილიონ გაყიდვას პირველივე დღეს.

იაპონიაში ალბომის დებიუტი შედგა პირველ ადგილზე ყოველდღიურ Oricon Albums Chart-ში, 2023 წლის 21 აპრილს 111,621 გაყიდული ასლით. ალბომის რვა ტრეკის დებიუტი შედგა ციფრული სინგლების ჩარტის შესაბამისი გამოცემის ტოპ 20-ში: "Haegeum" მესამე ადგილზე 3,524 გაყიდვით; "Snooze" მე-13 ადგილზე; "Huh?!" მე-14 ადგილზე; "D-Day" მე-15 ადგილზე; "Life Goes On" მე-17 ადგილზე; "Amygdala" მე-18 ადგილზე; "SDL" მე-19 ადგილზე; და "Polar Night" მე-20 ადგილზე.

აშშ-ში D-Day-ის დებიუტი შედგა მეორე ადგილზე Billboard 200-ში 140,000 ალბომის ეკვივალენტური ერთეულით, მათ შორის 122,000 სუფთა ალბომის გაყიდვით (რომლის 90% იყო CD გაყიდვები), რაც გახდა მისი პირველი ტოპ 10 ალბომი აშშ-ში. პირველ კვირაში D-Day-მ 118,000-ზე მეტი ასლი გაყიდა, რითაც დაიკავა მეოთხე ადგილი ბოლო ათწლეულის განმავლობაში აშშ-ში ყველაზე სწრაფად გაყიდვად რეპ ალბომებს შორის და გახდა ერთ-ერთი იმ ექვსი რეპ ალბომიდან ბოლო ათი წლის განმავლობაში, რომელმაც სადებიუტო კვირაში 100,000-ზე მეტი ასლი გაყიდა.

სქოლიო
"Agust D – 'D-DAY' review: lessons and liberation reign on final part of BTS rapper's trilogy"
"BTS' Suga Reveals Tracklist For Agust D 'D-DAY' Solo Album, Including J-Hope Feature"
"Suga Unveils 'People Pt.2' Featuring IU: Listen"
"Watch Suga of BTS' thrilling music video for 'Haegeum'"
"BTS' Suga fills 1st solo album 'D-Day' with honest thoughts".
"Agust D's D-DAY Triumphantly Caps Off the Trilogy from SUGA of BTS: Review"
"D-Day – Agust D"
"BTS Japan Official Fanclub" Agust D(SUGA)Solo Album 'D-DAY' 発売決定！本日4月3日(月)より予約販売スタート！
კატეგორია:სამხრეთკორეული მუსიკა